Weather Updates: दिल्ली-एनसीआर में आज हल्की बारिश की संभावना, 13 अगस्त से पहले भारी वर्षा की उम्मीद नहीं, जानें इन राज्यों का हाल  
दिल्ली-एनसीआर में आज हल्की बारिश की संभावना
13 अगस्त से पहले भारी वर्षा की उम्मीद नहीं
मध्य प्रदेश में बारिश का दौर जारी
दिल्ली-एनसीआर में शनिवार को लोगों को उमस से राहत मिल सकती है. शनिवार को मौसम काफी सुहावना हो गया है. आसमान में बादल छाए रहने के साथ पूरे दिन हवाएं चलने की उम्मीद है. यहां सुबह 28 डिग्री सेल्सियस तापमान दर्ज किया गया है. मंगलवार को दिल्ली-एनसीआर के कुछ इलाकों में हल्की बारिश हुई थी.  भारतीय मौसम विज्ञान विभाग (आईएमडी) के अनुसार, दिल्ली में 13 अगस्त के बाद ही भारी बारिश की उम्मीद की जा सकती है. दिल्ली और राष्ट्रीय राजधानी क्षेत्रों में 6 अगस्त को भारी बारिश हुई थी, जिससे यातायात और सामान्य जीवन बाधित हो गया था. आईएमडी के क्षेत्रीय मौसम पूवार्नुमान प्रमुख कुलदीप श्रीवास्तव ने कहा, "दिल्ली में फिलहाल भारी या मध्यम बारिश होने की उम्मीद नहीं है. कुछ जगहों पर बहुत हल्की बारिश या बूंदा-बांदी के साथ आसमान में आंशिक बादल छाए रहेंगे."